TMT แนวโน้มยอดขาย 2H60 ยังไปได้ดี แนะซื้อเป้า 15.30 บ.
TMT แนวโน้มยอดขาย 2H60 ยังไปได้ดี แนะ"ซื้อ"เป้าหมาย 15.30 บ.
11 ก.ค. 2560

บล.ดีบีเอสฯ ระบุในบทวิเคราะห์วันนี้(11ก.ค.)ว่า บริษัท ค้าเหล็กไทย จำกัด (มหาชน) หรือ TMT ประมาณการกำไรไตรมาส 2/60 จะลดลงแรงจากฐานที่สูงกว่าปกติ ยอดขายในไตรมาส 2/60 เพิ่มแข็งแกร่ง 22%เทียบช่วงเดียวกันของปีก่อน และ 3%เทียบไตรมาสก่อนหน้า เป็นกว่า 1.7 แสนตัน ซึ่งเป็นผลจากการที่บริษัทมีส่วนแบ่งการตลาดเพิ่มขึ้น เพราะประสบความสำเร็จในการให้บริการแบบ Solotion ครบวงจร แต่ราคาขายเฉลี่ยลดลง 3%เทียบช่วงเดียวกันของปีก่อน และ 6%เทียบไตรมาสก่อนหน้า เป็น 20 บาท/กก.
โดยเป็นไปตามทิศทางราคาเหล็กในตลาดโลก อัตรากำไรขั้นต้นเฉลี่ยคาดไว้เท่ากับ 7.1% ลดลงจาก 16.7% ในไตรมาส 2/59 และจาก 12.2% ใน ไตรมาส 1/60  เนื่องจากราคาขายลดลงแต่มีต้นทุนวัตถุดิบ HRC ที่ราคาสูงข้ามมาในไตรมาสนี้ ประมาณการกำไรสุทธิ ไตรมาส 2/60 ไว้ที่ 97 ล้านบาท ลดลง 66%เทียบช่วงเดียวกันของปีก่อน และ 62%เทียบไตรมาสก่อนหน้า จากฐานกำไรที่สูงผิดปกติในช่วง 5 ไตรมาสที่ผ่านมา (ซึ่งเป็นช่วงราคาเหล็กในประเทศปรับขึ้นแรงและเร็วทำให้มาร์จิ้นขึ้นไปสูงมาก)
แนวโน้มยอดขายครึ่งหลังปีนี้ ยังไปได้ดี คาดการณ์ว่าครึ่งหลังปีนี้ยอดขายน่าจะอยู่ประมาณ 1.8 แสนตันต่อไตรมาสได้ เนื่องจากโครงการลงทุนภาครัฐคืบหน้ามากขึ้น การลงทุนก่อสร้างโรงไฟฟ้า โรงงานปิโตรเคมี ถังน้ำ ยังไปได้ดี ขณะที่กลุ่มดีลเลอร์เริ่มกลับมาสะสมสต็อกตั้งแต่เดือนมิ.ย.
อัตรากำไรขั้นต้นครึ่งหลังปีนี้จะฟื้นตัวเป็นประมาณ 8% ได้หลังจากวัตถุดิบต้นทุนสูงได้หมดไปใน ไตรมาส 2/60 และราคาเหล็กมีเสถียรภาพมากขึ้น ส่งผลให้แนวโน้มอัตรากำไรไตรมาส3-4/60 จะดีกว่าใน ไตรมาส 2/60 และกำไรสุทธิก็เป็นไปในทิศทางที่ดีขึ้นด้วยเช่นกัน
แนะนำซื้อ ให้ราคาพื้นฐาน 15.30 บาท อิงกับ P/E ปีนี้ที่ 11 เท่า โดยคาดการณ์เงินปันผลสำหรับปี 60 ไว้ที่ 1.1 บาท/หุ้น (สมมติฐาน Payout ratio 80% ของกำไรสุทธิ) ณ ราคาปัจจุบัน 14.50 บาท คิดเป็น Dividend yield 7.7% (จ่ายปีละ 1 ครั้ง)